ועדת הכספים, כנסת 16, פרוטוקול מספר 28, 2003-06-02 16:30

אברהם הירשזון: שלום לכולם, אני פותח את ישיבת ועדת הכספים.

אברהם הירשזון: לחבר הכנסת וילן יש הצעה לסדר, בבקשה.

אבשלום וילן: כממלא מקום קבוע בישיבות הוועדה לא קיבלתי את סדר היום.

טמיר כהן: סדר היום נשלח אליכם באינטרנט.

אבשלום וילן: בשעה 14:30 הגיעה לחברי, חבר הוועדה, הזמנה לשעה 16:30.

אבשלום וילן: שאלתי: האם זהו נוהל חדש של הכנסת?

אבשלום וילן: האם פרצה מלחמה?

אבשלום וילן: מה קרה שלפתע פתאום מזמנים ישיבה של הוועדה כאשר במליאה מתקיימת הצבעת אי אמון ואתם לא מאפשרים לנו למלא את תפקידנו האופוזיציוני.

אברהם הירשזון: אני מאוד מודה לך על השאלה.

אברהם הירשזון: לא היתה לי שום כוונה למנוע מהאופוזיציה לעבוד את עבודתה כפי שהיא צריכה, כי רק כך הקואליציה תוכל להתבלט.

אברהם הירשזון: רק אחר הצהריים קיבלתי הנחיה שמאחר וישנן בחירות מחר, מבקשים לא לקיים הצבעות.

אברהם הירשזון: תכננתי לדון מחר בנושא לקראת הוצאת התשקיף של אל-על.

אברהם הירשזון: אם משנים ואין מחר ישיבה, והרי אף אחד מאיתנו לא רוצה לעשות סתם דברים להרע, ביקשתי מיושב ראש הכנסת לאשר לנו לקיים דיון בזמן המליאה.

אברהם הירשזון: יושב-ראש הכנסת בחן את הנושא ואכן אישר את הישיבה, זאת אומרת שיש לה חשיבות וזה לא רק על דעתי.

אברהם הירשזון: לכן התכנסנו בנושא הזה ואני מנצל את קיום הדיון כדי להביא עוד כמה דברים.

אברהם הירשזון: אני מאוד מודה לך שהתפנית לבוא ולהיות איתנו ואני חושב שזה יוסיף לדיון.

אברהם הירשזון: הנושא הראשון שנדון בו הוא הפרטת אל-על ואני מבין שיש עוד דברים שבשבילם אתם צריכים את אישור הוועדה לפני שאתם יוצאים לתשקיף.

אברהם הירשזון: אדוני, אני מבקש להציג את הנושא.

עופר טרמצ'י: מאז הדיון האחרון שהתקיים בוועדת הכספים אושרה דרך המכירה.

עופר טרמצ'י: ישבנו לילות כימים עם עובדי אל-על על מנת לפתור את הסוגיות והגענו לסט הסכמים עם נציגות העובדים, שנוגעים למספר דברים.

עופר טרמצ'י: אני אפרט בצורה כרונולוגית את הדברים ואסביר מדוע הגענו שוב לוועדה.

עופר טרמצ'י: הנושא הראשון הוא השלמה לקופת הפיצויים על סך 108 מיליון דולר.

עופר טרמצ'י: הובטח לעובדים שיועברו להם תמורות המכירה הן מההנפקה פנימה והן מהצעת המכר סך של 108 מיליון דולר, צמוד לשער דולר 4.78 בתוספת ריבית של 5.05%.

עופר טרמצ'י: זה שער הדולר שהיה בדצמבר 2002.

סמדר אלחנני: הסכום הזה מגיע היום ל-118 מיליון דולר.

עופר טרמצ'י: התחייבנו לעובדים שהסיכום שהיה עם מנכ"ל משרד ראש הממשלה, המשנה לחשב הכללי וסגן מנהל אגף תקציבים, שאול צמח, שהסכום הזה יישא ריבית של 5.05%.

עופר טרמצ'י: כתוצאה מכך שיש פער בין העברת הכספים לקופה למועד התקבול, העובדים חששו שמא יישחקו הכספים שעוברים לקופת הפיצויים, הסכימה המדינה לתת ריבית בגובה של 5.05%.

אהוד רצאבי: על הדולר או על השקל?

עופר טרמצ'י: על השקל.

עופר טרמצ'י: את הריבית הזאת צריך לתקצב והפניה שהגיש סגן הממונה על אגף התקציבים, שאול צמח, היא לקבל הרשאה להתחייב על הסכום.

עופר טרמצ'י: זה הנושא הראשון שאנחנו באים איתו לוועדת הכספים.

אברהם הירשזון: תודה רבה.

אברהם הירשזון: שאול, אתה רוצה להוסיף לפני שחברי הכנסת שואלים?

שאול צמח: כן, אני אסביר את הפניה עצמה.

שאול צמח: הפניה היא על הסכום 628,689 מיליון והפער בין זה לבין ה-108 מיליון הוא הפער של הריבית.

שאול צמח: החישוב שעשינו הוא חישוב הריבית לאורך תקופה של ארבע שנים, כלומר לקחנו בחשבון כאילו לא תתקבל שום תמורה במהלך ארבע השנים ולכן על כל הקרן יצטבר החזר ריבית בגובה 5.05% על פני ארבע שנים.

שאול צמח: הוספנו את זה ל-516 מיליון, שזה הקרן, וזה הסכום שאנחנו מבקשים לגביו הרשאה.

שאול צמח: הוא סכום מקסימלי וככל שיתקבלו תמורות לפני ארבע השנים, הסכום הזה יקטן בהתאם.

יצחק הרצוג: למה נקבעו ארבע שנים?

שאול צמח: אלה השנים בהן ייכנסו תמורות לקופת החברה.

שאול צמח: אם בתום ארבע שנים לא תיכנס התמורה, המדינה תשלים.

ניסן סלומינסקי: האם יש הסכמה עם העובדים?

עופר טרמצ'י: היום לפנות בוקר חזרנו מדיון עם ועד העובדים על כל שלל נציגויותיו ונחתם הסכם, המקובל על כל נציגויות העובדים, הן לגבי ה-108 מיליון דולר שדיברנו עליהם והן לגבי המניות שיוקצו לעובדים ושיעורי ההנחה שיינתנו לעובדים על פני התקופה במשך ארבע שנים.

עופר טרמצ'י: להזכירכם, ה-108 מיליון דולר מוכפלים ב-4.78 צמוד מדד עם ריבית של 5.05 ואנחנו מבקשים הרשאה להתחייב על הריבית.

אביגיל זרביב: אני מבקשת להבהיר שהערבות שבה מדובר בסך שמונים מיליון דולר, שהיום נותרו ממנה 45 מיליון דולר, יועדה להבטחת הסדרי פרישה של העובדים.

אהוד רצאבי: יש 108 מיליון ויש עוד שמונים.

אהוד רצאבי: בשביל מה ה-108?

עופר טרמצ'י: לקופת הפיצויים.

אביגיל זרביב: השמונים מיליון נועדו לשמש כבטוחה להסדרי פרישה מוקדמת של מאתיים איש במשך ארבע שנים.

אביגיל זרביב: מדוע הגענו לכאן היום, הרי הערבות הזאת כבר קיימת?

אביגיל זרביב: משום שבתנאי האישור הקודם שלה נקבע שאם לפני שנעשה שימוש בכל הסכום תועבר השליטה באל-על, כי אז תפסיק המדינה לערוב ומי שיצטרך לקחת את זה על עצמו זה הרוכש.

אביגיל זרביב: היום אנחנו מבקשים לבטל את ההגבלה הזאת, כך שעד לסיום הערבות ולמיצוי כל סך שמונים מיליון דולר, תישאר המדינה ערבה להבטחת ההתחייבות הזאת, אפילו אם בינתיים הועברה השליטה למישהו אחר.

אביגיל זרביב: ביום חמישי האחרון ישבנו עד שעות מאוד מאוחרות של הלילה בבית הדין הארצי לעבודה.

אביגיל זרביב: מה שתאר מר טרמצ'י הוא תוצאה של משא ומתן עם העובדים שניהלנו החל ממוצאי שבת ונושא הערבות הוא אחת מדרישות העובדים, שאנחנו נעתרנו לה.

יצחק הרצוג: אני מבקש לדעת עוד פרטים על ההנפקה ומה אורך הסכמי השכר.

אברהם הירשזון: אני מציע שנשמע קודם את היועצת המשפטית שלנו.

אנה שניידר: רציתי להבהיר לוועדה את המסגרת המשפטית של הדיון שמתנהל כאן.

אנה שניידר: יש חוק ערבויות מטעם המדינה, שקובע ששר האוצר מורשה לערוב בשם המדינה לערבות או למלווה או לכל התחייבות כספית אחרת, אבל הערבות הזאת טעונה אישור של ועדת הכספים וגם התנאים לערבות.

אנה שניידר: כשבאים לשנות תנאי מתנאי הערבות, נדרש אישור של ועדת הכספים לשינוי הזה.

אנה שניידר: זאת הסיבה לכך שכרגע מתקיים דיון.

אביגיל זרביב: 108 מיליון דולר הוא סכום שאתם מכירים כי בכל הדיונים עם העובדים הוא עלה.

אביגיל זרביב: נושא זה הסתיים לשביעות רצון כל הצדדים.

אביגיל זרביב: דבר נוסף שנעשה הוא מה סיכמנו בנושא המניות לעובדים.

אברהם הירשזון: חבר הכנסת הרצוג הביע גם את דעת הקואליציה וגם את דעת האופוזיציה שאנחנו רוצים לשמוע את כל הדברים.

אבשלום וילן: יש הצעת חוק שלי מהכנסת הקודמת שמנסה להגדיר כמה בסך הכל מותר לתת ערבות שנתית מהתקציב הרגיל.

אברהם הירשזון: זה עבר קריאה ראשונה?

אבשלום וילן: היא עברה טרומית.

אבשלום וילן: אני מציע שתעזור לי להעביר אותה כי באופן תיאורטי בכל פעם שאנחנו נדרשים לערבות אנחנו יכולים לאשר ערבות בגובה תקציב המדינה.

רן אלון: הפניה המונחת לפניכם היא אחרי אישור של הוועדה מאוגוסט שנה שעברה, כאשר אושרה על-ידי הוועדה המסגרת של שמונים מיליון דולר ערבויות מדינה, בלי קשר לתכניות פרישה מוקדמת של עובדים בחברה.

רן אלון: המסגרת הזאת נוצלה במהלך התקופה הזאת בשתי תוכניות פרישה מוקדמות, כאשר היום יש סדר גודל של יתרה בסך כ-45 מיליון דולר.

רן אלון: כשפנינו בפעם הקודמת היה קיים סעיף 3, שמתייחס לנושא הרוכש, שייקח על עצמו את ההתחייבויות של המדינה.

רן אלון: לאור הסיכומים שהושגו כרגע מול העובדים אנחנו מבקשים לבטל את הסעיף הזה.

יצחק הרצוג: זה אומר שהמדינה תשלם על הכל לפחות 30% יותר ממה שהיא תקבל בתמורה במקרה הטוב.

אברהם הירשזון: יש עוד שאלות?

אברהם הירשזון: אם כך אנחנו נצביע על אישור פניה 181 ועל הבקשה לשינוי תנאי הערבות על-פי מכתב של שר האוצר מה-1 ביוני 2003.

אברהם הירשזון: בעד אישור פניה 181 והבקשה לשינוי תנאי הערבות – פה אחד נגד – אין נמנעים – אין פניה 181 והבקשה לשינוי תנאי הערבות נתקבלו.

אברהם הירשזון: תודה רבה לכולם.

אברהם הירשזון: פניה 181 והבקשה לשינוי תנאי הערבות אושרו.

אברהם הירשזון: אנחנו מבקשים לקבל עוד פרטים לגבי מה שנחתם עם העובדים.

עופר טרמצ'י: למעשה מסרתי את כל הפרטים פרט לפרמטר אחד שנשאל לגבי מה שקיבלו העובדים במניות.

עופר טרמצ'י: לגבי הסכמי השכר סוכם על דעת נציגות העובדים והחברה שבתקופה הקרובה, במשך שנה וחצי, תשב החברה עם העובדים והם ינסו לפתור את סוגיית תוקפו של ההסכם הקיבוצי והתנאים שיחולו בו.

עופר טרמצ'י: זה מוסכם על נציגות העובדים ועל הנהלת החברה.

אברהם הירשזון: שלום אדוני השר, אני שמח לארח אותך בוועדה.

יצחק הרצוג: מה יקרה בעוד שנה וחצי?

עופר טרמצ'י: במבנה ההנפקה שקבענו לכאורה לא יפחתו אחזקות המדינה והעובדים מ-50.0001, קרי: עדיין זו חברה שהיא בשליטת המדינה ולכן יש גרייס להגיע להסכמים מוסדרים עם העובדים לא בלחץ זמנים ולא בהסטריה.

עופר טרמצ'י: זה דבר שמקובל הן על העובדים והן על החברה.

עופר טרמצ'י: לעניין המניות שיינתנו לעובדים בהתאם לנוהל תגמול בהפרטה – בהתאם לנוהל זה אנחנו נותנים לכל חברה בהפרטה 10% מהמניות המוצעות לציבור, בהנחה של 30%.

עופר טרמצ'י: במקרה של עובדי אל-על עלתה הסוגיה כי כנראה אין להם מספיק כסף לרכוש את המניות בעת הזאת והם לא התארגנו.

עופר טרמצ'י: לעובדים ניתנו 10% מהמניות בהנחה של 30%.

עופר טרמצ'י: מכיוון שהעובדים פנו אלינו ואמרו שהם לא התארגנו ואין להם מספיק כסף, הם ביקשו מאיתנו שנשמור את אותה כמות מניות לתקופה של 18 חודשים.

עופר טרמצ'י: הסכמנו שגם אותה כמות מניות תישמר על-ידי המדינה ותוקצה להם בעוד 18 חודשים ובמקום הנחה של 30% הם יוכלו לרכוש אותן בהנחה של 60%.

עופר טרמצ'י: אם, נניח, מגיע לעובדים לרכוש עכשיו מאה מניות והם רכשו רק עשרים מניות.

עופר טרמצ'י: שמונים מניות המדינה שומרת להם לעוד 18 חודשים, ואנחנו יכולים למכור להן אותם בעוד 18 חודשים בהנחה של 60%.

עופר טרמצ'י: בנוסף לכך, מכיוון שהובטח לעובדים שהם יכולים לקבל 15% וכבר היינו בשלב שבו סגרנו את מבנה ההנפקה ואין למדינה מניות ספייר, הסכמנו איתם שאם בעתיד ייוותרו בידי המדינה מניות, היא תשלים עד לשיעור של 15% וה-5% הנוספים יהיו בהנחה של 40%.

יצחק הרצוג: מה קורה עם הבנקים ומה קורה עם התחייבות המדינה לשמור על מעמדה של אל-על?

עופר טרמצ'י: זכויות הטיס – הדברים לא השתנו.

עופר טרמצ'י: לעניין הבנקים – החברה העמידה בטוחות נוספות והבנקים משכו את המכתבים שלהם.

עופר טרמצ'י: זה היה משא ומתן עסקי.

יצחק הרצוג: אני מברך את רשות החברות, את המשרד ואת החברה על השלמת המהלך, למרות שיש לי ספקות.

אברהם הירשזון: אדוני השר, רבותי מרשות החברות, אני מבין שהוועדה החליטה נכון וההנפקה יוצאת לדרך.

אברהם הירשזון: אנחנו מאחלים לכם הצלחה רבה.

אברהם הירשזון: 2.

אברהם הירשזון: סיעת חד"ש-תע"ל – בקשה להארכת מועדים לפי סעיף 10(ו)

אברהם הירשזון: סיעת "מולדת – תנועת נאמני ארץ-ישראל ויוצא התחיה" – בקשה להארכת מועדים לפי סעיף 10(ו) לחוק מימון מפלגות, התשל"ג-1973.

אברהם הירשזון: מונחות לפנינו שתי בקשות של מפלגות: בקשת סיעת חד"ש-תע"ל – בקשה להארכת מועדים ובקשה של סיעת "מולדת – תנועת נאמני ארץ-ישראל ויוצא התחיה" – בקשה להארכת מועדים.

אברהם הירשזון: את שתי הבקשות אישר השופט גולדברג ומאחר שאישרנו גם למפלגות אחרות אני מבין שאין מניעה לאשר להן.

טמיר כהן: לאשר בהתאם לבקשות, עד ה-8 ביוני 2003.

טמיר כהן: בעד אישור הבקשות – רוב נגד – אין נמנעים – אין הבקשות אושרו.

אברהם הירשזון: הבקשות של סיעות חד"ש-תע"ל ו"מולדת – תנועת נאמני ארץ-ישראל ויוצא התחיה" אושרו.

אברהם הירשזון: 3.

אברהם הירשזון: תיקון טעות בחוק התכנית הכלכלית להבראת ישראל (תיקון חקיקה להשגת יעדי התקציב והמדיניות הכלכלית לשנות הכספים 200-2003), התשס"ג-2003.

אברהם הירשזון: הסעיף הבא הוא תיקון טעות.

אברהם הירשזון: בבקשה, גברתי היועצת המשפטית.

הילית מגידו: כידוע לכם חוק התכנית להבראת כלכלת ישראל התקבל בקריאה שנייה ושלישית אור ליום חמישי.

הילית מגידו: בנוסח שהתקבל בקריאה השלישית נפלה טעות טכנית בסעיף 13, ששייך לפרק ד' בנושא: תעריפי מים והיטלי הפקה.

הילית מגידו: סעיף 13 מדבר על דרך העדכונים של תעריפי המים והיטלי ההפקה שנקבעו בסעיפים 8 עד 12, אבל לצערנו באותו סעיף אמרנו בטעות שהעדכון נעשה על-פי סעיפים 28 עד 32.

הילית מגידו: המספור הזה היה המספור בחוברת הכחולה שעברה בקריאה הראשונה ואנחנו מבקשים את הסכמת הוועדה, על-פי הצעת יושב-ראש הכנסת ובהתאם לסעיף 10א רבתי לפקודת סדרי השלטון והמשפט, להביא את התיקון הזה בפני המליאה ולתקנו.

יצחק הרצוג: אנחנו מוחים על אופן קבלת החוק ולכן נתנגד לבקשה.

אברהם הירשזון: אני מודה לך.

אברהם הירשזון: נא להצביע.

אברהם הירשזון: בעד הבקשה לתקן את הטעות – רוב מיעוט – מיעוט נמנעים – אין הבקשה לתקן את הטעות אושרה.

אברהם הירשזון: אנחנו מאשרים את תיקון הטעות.

אברהם הירשזון: 4.

אברהם הירשזון: שינויים בתקציב לשנת 2003.

אברהם הירשזון: יש לנו מספר בקשות לשינויים בתקציב.

אברהם הירשזון: אני מבקש לומר כדי שיהיה גילוי נאות שיש פה גם בקשה בנושא קופת חולים לאומית ולכן אני מבקש לא להשתתף בדיונים האלה.

אברהם הירשזון: אני אודה מאוד אם חבר הכנסת דניאל בנלולו אם הוא יחליף אותי.

דניאל בנלולו: חברים, פניה מס' 145, מי מציג את הנושא?

עמיחי כץ: הפניה באה לתקצב מרכזי הכשרה ממשלתיים להכשרה מקצועית בהתאם לסיכום שנעשה בין משרד האוצר לבין משרד העבודה והרווחה דאז, על סגירת שני מרכזים ממשלתיים עד סוף השנה.

עמיחי כץ: זה תקצוב עבור שאר המרכזים כדי שלא ייסגרו ותקצוב למרכזים שייסגרו עד ספטמבר 2003 כי מדובר במורים שצריך להודיע להם מראש.

דניאל בנלולו: תודה.

דניאל בנלולו: נא להצביע על פניה מס' 145.

דניאל בנלולו: הצבעה בעד אישור פניה מס' 145 – רוב נגד – אין נמנעים – אין פניה מס' 145 אושרה.

דניאל בנלולו: פניה מס' 145 אושרה.

דניאל בנלולו: אנחנו עוברים לפניות מס' 165-166 – משק המים.

נועה יוצר: הרשויות המקומיות מקבלות ממנהלת הביוב הלוואות מסובסדות כדי שיוכלו להקים מפעלי ביוב.

נועה יוצר: לחלק מהרשויות המקומיות האלה, שנקלעו לקשיים, עשו באוצר הסדר לפריסת החוב.

נועה יוצר: מכיוון שנדרש לתקצב בצורה ראויה את הסדר הפריסה הזה ואנחנו מתייחסים אליו כאילו נתנו להם הלוואה חדשה, ביקשנו לפתוח תקנה תקציבית שנקראת: תקצוב הסדר פריסת הלוואות לרשויות מקומיות וזהו התקציב בנושא ביוב בלבד.

נועה יוצר: אלה ההלוואות היחידות כמעט שרשויות מקומיות מקבלות וזה מיועד לנושא ביוב.

רוני בריזון: כמה רשויות כאלה יש לכם?

נועה יוצר: כל הרשויות מקבלות הלוואות.

נועה יוצר: כמעט כל הרשויות רוצות לקבל הלוואה כי זאת הלוואה מסובסדת ואין כל סיבה לא לקבל אותה.

נועה יוצר: פרסנו לקרוב לחמישים רשויות בהיקף של 131 מיליון שקל לשנת 2002.

נועה יוצר: את ההחזר שהם היו אמורים להחזיר בשנת 2002 הם יחזירו על פני חמש שנים.

דניאל בנלולו: אנחנו יודעים מי ביקש ומי אמור לקבל?

נועה יוצר: עשו הסדרים עם חמישים רשויות מקומיות.

נועה יוצר: אני יכולה לדאוג להעביר לוועדה רשימה של הרשויות האלה.

דניאל בנלולו: אני אשמח לקבל.

דניאל בנלולו: נא להצביע על פניות מס' 165 ו-166.

דניאל בנלולו: הצבעה בעד אישור פניות מס' 165 ו-166 – רוב נגד – אין נמנעים – אין פניות מס' 165 ו-166 אושרו.

דניאל בנלולו: פניות מס' 165 ו-166 אושרו.

דניאל בנלולו: אנחנו עוברים לפניה מס' 167.

נועה יוצר: בפניה זו מדובר על מימוש החלטת ממשלה.

נועה יוצר: הממשלה החליטה להקטין מעט את היקף התפלת מי הים ובמקביל לתקצב תוספת תקציב כדי שנוכל לקדם מפעלים להשבת קולחין, מכיוון שזאת דרך הרבה יותר כלכלית והרבה יותר נכונה להחזיר מים למאזן.

רוני בריזון: מים לשתיה או רק להשקייה?

נועה יוצר: אך ורק להשקייה חקלאית.

נועה יוצר: אנחנו עוזרים ליזמים חקלאים באמצעות מענקי השקעה לממן פרוייקטים להשבה.

יצחק הרצוג: זה מתבסס על ההנחה שיהיו מי גשמים כל החיים.

יצחק הרצוג: אתם טועים בענק.

יצחק הרצוג: כמו שדפקתם את ההתפלה במשך עשר שנים ואז המדינה נאלצה לעשות את זה בכוח - -

נועה יוצר: חלילה, לא ביטלנו אותה לגמרי.

נועה יוצר: יש עדיין 350 מיליון קוב לשנה מותפלים וזאת רבע מהצריכה השנתית.

יצחק הרצוג: אתם זורקים 270 מיליון שקל במקום ללכת על BIOT של התפלה.

נועה יוצר: זה לא מונע.

נועה יוצר: הולכים על BIOT בהיקף ענק.

נועה יוצר: במקום 400 מיליון קוב בשנה יעשו התפלה של 350 מיליון קוב בשנה.

דניאל בנלולו: תודה רבה.

דניאל בנלולו: נא להצביע על פניה מס' 167.

דניאל בנלולו: הצבעה בעד אישור פניה מס' 167 – רוב נגד – אין נמנעים – אין פניה מס' 167 אושרה.

דניאל בנלולו: פניה מס' 167 אושרה.

דניאל בנלולו: אנחנו עוברים לפניה מס' 169 – בתי המשפט.

דניאל בנלולו: נא להציג את הנושא.

דניאל לימור: בפניה שלפני

דניאל לימור: כם מדובר בתקצוב הרשאה להתחייב בהיקף של 27.5 מיליון שקל לתקציב הפיתוח של הנהלת בתי המשפט לצורך שדרוג תשתיות מחשוב.

דניאל בנלולו: תודה.

דניאל בנלולו: נא להצביע על פניה מס' 167.

דניאל בנלולו: הצבעה בעד אישור פניה מס' 167 – רוב נגד – אין נמנעים – אין פניה מס' 167 אושרה.

דניאל בנלולו: פניה מס' 167 אושרה.

דניאל בנלולו: אנחנו עוברים לפניה מס' 186 – קופת חולים לאומית.

רביב סובל: קופת חולים לאומית היתה בשנתיים האחרונות ועודנה במשבר כלכלי.

רביב סובל: היא נכנסה לגרעונות והממשלה והקופה הגיעו לסיכום לגבי תוואי תכנית ההבראה שתינתן לקופה, במסגרתה אמורה הקופה לפעול משנת 2004 באיזון תקציבי ולבצע צעדי התייעלות שונים בתחומי השכר והמנהלות.

רוני בריזון: הם בוצעו?

רביב סובל: אני אומר מה הסיכום והכל יתבהר.

רביב סובל: הם התחייבו לבצע כל מיני שינויים פרסונליים בהנהלת הקופה ובמבנה הניהולי של הדירקטוריון ובמסגרת ההסכם העתידי שייחתם התחייבה הממשלה להעמיד לקופה סכום של 350 מיליון שקל, 250 מיליון שקל כמענק ו-100 מיליון שקל כהלוואה.

רביב סובל: השאיפה היא שתוך חודש ימים ייחתם הסכם מפורט, שאמור לקבוע את אבני הדרך להסכם ההבראה, עד מתי מבצעים כל שינוי, מתי רואים בעין גם את ההתייעלות וכן הלאה.

רביב סובל: במסגרת הסיכום הזה התחייבה המדינה להעביר לקופה לאלתר הלוואה של 75 מיליון שקלים כמקדמת מימון על חשבון התמיכה, שמטרתה לתת סיוע מיידי לקופת החולים על מנת שתוכל לתפקד.

ניסן סלומינסקי: זאת הלוואה?

רביב סובל: זאת מקדמת מימון על החשבון.

יצחק הרצוג: זה התשלום היחיד עד שיהיה ההסכם.

רביב סובל: כן.

רביב סובל: לפי הסיכום ההסכם אמור להיחתם עד ה-8 ביולי ובכל מקרה, אם ההסכם לא ייחתם, ההלוואה אמורה להיות מוחזרת עד ה-1 בנובמבר 2003.

יצחק הרצוג: אנחנו מבקשים שאם לא ייחתם הסכם, יימסר עדכון לחברי הוועדה.

דניאל בנלולו: אני מבקש להצביע על פניה מס' 186.

דניאל בנלולו: הצבעה בעד אישור פניה מס' 186 – רוב נגד – אין נמנעים – אין פניה מס' 186 אושרה.

דניאל בנלולו: פניה מס' 186 אושרה.

סמדר אלחנני: יש לפחות עוד שתי קופות עם גירעונות פר קפיטה יותר קטנים אבל בסך הכל יותר גדולים.

סמדר אלחנני: לקופת חולים לאומית יש גירעון פר קפיטה הכי גדול, אבל הקופה היא קטנה ולכן הגרעון יחסית קטן.

סמדר אלחנני: יש לפחות עוד שתי קופות שיש להן גירעונות.

דניאל בנלולו: תודה רבה לכולם, הישיבה נעולה.